OBH 2012/1995.
Az állampolgári jogok országgyűlési biztosának jelentése
Ügyintéző: dr. Kántor Ferenc

Az eljárás megindulása

B.L.-né szamossályi lakos panasszal fordult az Országgyűlési Biztos Hivatalához. Beadványában sérelmezte, hogy 442 négyszögöl területű gyümölcsösét nem akarják visszaadni, vagy vele azonos területű, más művelési ágba tartozó földdel pótolni.
Mivel az alkotmányos visszásságot a rendelkezésemre álló iratok alapján kizárni nem lehetett, az ügyben vizsgálatot rendeltem el.

Megállapított tényállás

Panaszos földjét betagosították, majd a csereként kapott földet földrendezés során a tsz. használatába adták, s az így kapott földet jelenleg is használják.
Panaszos úgy gondolja, hogy a földjéből a cserék sorozata következtében hiányzik egy 442 négyszögöles térmértékű gyümölcsös művelési ágú földterület, melynek visszaadását vagy pótlását kéri annak ellenére, hogy kapott vagyoni kárpótlást.

Jogszabályi háttér

1991. évi XXV. törvény
1.§ (1) Részleges kárpótlás (a továbbiakban: kárpótlás) illeti meg azokat a természetes személyeket, akiknek magántulajdona az állam által 1939. május 1-jét követően alkotott, az 1. és 2. számúmellékletben felsorolt jogszabályok alkalmazása által sérelmet szenvedett.
13.§ (1) Termőföld esetén a kár mértékét a termőföld kataszteri tiszta jövedelme (a továbbiakban: AK érték) alapján kell megállapítani úgy, hogy egy AK érték ezer forintnak felel meg. Erdők esetében az AK érték négyszeres szorzatát kell alapul venni.
(2) Ha a volt tulajdonos a termőföldjéért csereföldet kapott, a kár mértékét a különbözetként mutatkozó AK érték alapján kell meghatározni.
(3) Amennyiben a földrészlet AK adata a korábbi okiratból nem állapítható meg, akkor az AK értéket a föld fekvése szerint község (város) kataszteri tiszta jövedelmi adatainak 1982-1985. évi lezárása során megállapított átlagos AK adatok alapulvételével kell kiszámolni.

A vizsgálat megállapításai

Panaszos és elhunyt férje tulajdonát képezte fele-fele arányban a szamossályi ........-as telekkönyvi betétben felvett, összesen 48,08 AK értékű 3 kh 442 négyszögöl területű termőföld. A tagosítás és a földrendezés során bekövetkezett többszörös földszere következtében panaszos és volt férje termőföld területe a kárpótlási határozat szerint 48.08 AK-ról 31,38 AK-ra, azaz 17,30 AK-val csökkent. A panaszos a csere következtében beállott aranykorona érték csökkenés címén a törvényben előírt mértékű kárpótlási jegyet kapott.
Panaszos által hiányzónak feltüntetett 442 négyszögöl nagyságú gyümölcsös művelési ágú földterület - a többszöri földcsere következtében - jelenleg is tulajdonát épezi, de nem gyümölcsös, hanem szántó művelési ágú területként. Panaszos állítását a földhivataltól beszerzett dokumentumok és a kárpótlási hivatal  határozatában foglaltak nem támasztják alá.
Az állampolgári jogok országgyűlési biztosáról szóló 1993. évi LIX. törvény 16.§ (1) bekezdése szerint az országgyűlési biztos akkor jogosult eljárni, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében panaszost állampolgári jogaival összefüggésben sérelem érte, vagy ennek közvetlen veszélye áll fenn, feltéve, hogy  a rendelkezésre álló közigazgatási jogorvoslati lehetőségeket kimerítette, illetve jogorvoslati lehetőség nincs számára biztosítva.

Mindezek alapján a panasz vizsgálata során megállapítottam, hogy alkotmányos jogsértés nem történt. A panaszost a jelentésben foglaltakról 1996. június 13-án kelt levelemben tájékoztattam.

Budapest, 1996. június 13.

Gönczöl Katalin